ΑΠΟΦΑΣΗ ΤΗΣ ΕΠΙΤΡΟΠΗΣ της 8ης Νοεμβρίου 1993 σχετικά με ορισμένα μέτρα προστασίας που αφορούν την αφρικανική πανώλη των χοίρων στην Ισπανία

(93/575/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), όπως τροποποιήθηκε τελευταία φορά με την οδηγία 92/118/ΕΟΚ (2) του Συμβουλίου, και ιδίως το άρθρο 10 παράγραφος 4,

την οδηγία 89/662/ΕΟΚ του Συμβουλίου της 11ης Δεκεμβρίου 1989 σχετικά με τους κτηνιατρικούς ελέγχους στο ενδοκοινοτικό εμπόριο ενόψει της ολοκλήρωσης της εσωτερικής αγοράς (3), όπως τροποποιήθηκε τελευταία φορά από την οδηγία 92/118/ΕΟΚ, και ιδίως το άρθρο 9 παράγραφος 4,

Εκτιμώντας:

ότι, με βάση τις γενικές διατάξεις αναφορικά με τους κανόνες που εφαρμόζονται για την αφρικανική πανώλη των χοίρων, το Συμβούλιο εξέδωσε την απόφαση 89/21/ΕΟΚ (4), η οποία θεσπίζει παρεκκλίσεις από τις απαγορεύσεις σχετικά με την αφρικανική πανώλη των χοίρων για ορισμένες περιοχές της Ισπανίας, όπως τροποποιήθηκε για τελευταία φορά από την απόφαση 93/443/ΕΟΚ (5) της Επιτροπής- ότι η εν λόγω απόφαση είχε ως αποτέλεσμα τη δημιουργία μιας απηλλαγμένης από την ασθένεια περιφέρειας και μιας μολυσμένης περιφέρειας-

ότι ο διαχωρισμός της Ισπανίας σε περιφέρειες με την απόφαση 89/21/ΕΟΚ γίνεται με την επιφύλαξη της χρήσης της διάταξης σχετικά με ασφαλιστικά μέτρα, όπου χρειάζονται-

ότι επιβεβαιώθηκε κρούσμα αφρικανικής πανώλης των χοίρων στην περιφέρεια που είναι απηλαγμένη από την ασθένεια στις 19 Οκτωβρίου 1993-

ότι ενόψει του εμπορίου ζώντων χοίρων, νωπού χοιρείου κρέατος και ορισμένων προϊόντων με βάση το κρέας, το κρούσμα αυτό ενδέχεται να θέσει σε κίνδυνο τις αγέλες άλλων κρατών μελών-

ότι πρέπει να ληφθούν ορισμένα προσωρινά μέτρα-

ότι ενόψει της κατάργησης των συνοριακών ελέγχων μεταξύ των κρατών μελών, είναι αναγκαίο να αποφευχθεί η δυνατότητα εισαγωγής ζωντανών χοίρων, νωπού χοιρείου κρέατος και ορισμένων προϊόντων με βάση το χοίρειο κρέας σε κράτος μέλος της διεύλευσής του από την περιοχή της Ισπανίας που εμφαίνεται στο παράρτημα προς τις υπόλοιπες περιοχές της Ισπανίας-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Ισπανία δεν αποστέλλει στα άλλα κράτη ζώντα ζώα του χοιρείου είδους τα οποία προέρχονται από την περιοχή η οποία εμφαίνεται στο παράρτημα.

Άρθρο 2

1. Η Ισπανία δεν αποστέλλει σε άλλα κράτη μέλη νωπό χοίρειο κρέας και προϊόντα με βάση το χοίρειο κρέας, τα οποία παράγονται από χοίρους που προέρχονται από μονάδες εκτροφής οι οποίες βρίσκονται στην περιοχή η οποία εμφαίνεται στο παράρτημα.

2. Οι περιορισμοί που αναφέρονται στην παράγραφο 1 δεν εφαρμόζονται σε προϊόντα με βάση το κρέας, τα οποία έχουν υποστεί μία από τις επεξεργασίες που περιλαμβάνονται στο άρθρο 4, παράγραφος 1 στοιχείο α) της οδηγίας 80/215/ΕΟΚ του Συμβουλίου της 22ας Ιανουαρίου 1980 περί προβλημάτων υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας (6) και στο άρθρο 3α παράγραφος 2 στοιχείο β) της οδηγίας 89/21/ΕΟΚ-

3. Προϊόντα με βάση το κρέας που παρήχθησαν σύμφωνα με τις διατάξεις της παραγράφου 2 και απεστάλησαν από περιοχές της Ισπανίας που εμφαίνονται στο παράρτημα, πρέπει να συνοδεύονται από υγειονομικό πιστοποιητικό που αναφέρεται στο άρθρο 3 παράγραφος 9 στοιχείο β) σημείο ii) της οδηγίας 77/99/ΕΟΚ του Συμβουλίου της 21ης Δεκεμβρίου 1976 περί υγειονομικών προβλημάτων στον τομέα των ενδοκοινοτικών συναλλαγών προϊόντων με βάση το κρέας (7). Το πιστοποιητικό πρέπει να φέρει την ακόλουθη ένδειξη:

"Προϊόντα που πληρούν τις διατάξεις της απόφασης 93/575/ΕΚ της Επιτροπής της 8ης Νοεμβρίου 1993 σχετικά με ορισμένα μέτρα προστασίας που αφορούν την αφρικανική πανώλη των χοίρων στην Ισπανία."

Άρθρο 3

Η Ισπανία εγγυάται ότι οι ζώντες χοίροι, το νωπό χοίρειο κρέας και τα προϊόντα με βάση το χοίρειο κρέας, τα οποία δεν υπέστησαν τις επεξεργασίες που αναφέρονται στο άρθρο 4 παράγραφος 1 στοιχείο α) της οδηγίας 80/215/ΕΟΚ ή στο άρθρο 3α παράγραφος 2 στοιχείο β) της απόφασης 89/21/ΕΟΚ, δεν αποτελούν αντικείμενο αποστολής από το έδαφος της Ισπανίας που εμφαίνεται στο παράρτημα στις λοιπές περιοχές της Ισπανίας.

Άρθρο 4

Η Επιτροπή παρακολουθεί την εξέλιξη της κατάστασης και ενδέχεται να τροποποιήσει την παρούσα απόφαση με γνώμονα την εξέλιξη αυτή.

Άρθρο 5

Τα κράτη μέλη τροποποιούν τα μέτρα που εφαρμόζουν στις συναλλαγές με σκοπό να τα συμμορφώσουν προς την παρούσα απόφαση και ενημερώνουν αμέσως την Επιτροπή.

Άρθρο 6

Η παρούσα απόφαση εφαρμόζεται μέχρι τις 22 Νοεμβρίου 1993.

Άρθρο 7

Η παρούσα απόφαση απευθύνεται στα κράτη μέλη.

Βρυξέλλες, 8 Νοεμβρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 224 της 18. 8. 1990, σ. 29.

(2) ΕΕ αριθ. L 62 της 15. 3. 1993, σ. 49.

(3) ΕΕ αριθ. L 395 της 30. 12. 1989, σ. 13.

(4) ΕΕ αριθ. L 9 της 12. 1. 1989, σ. 24.

(5) ΕΕ αριθ. L 205 της 17. 8. 1993, σ. 28.

(6) ΕΕ αριθ. L 47 της 21. 2. 1980, σ. 4.

(7) ΕΕ αριθ. L 26 της 31. 1. 1977, σ. 85.

ΠΑΡΑΡΤΗΜΑ

Γρανάδα